text: Kulturbærer forlænger med SønderjyskE
  27 februar 2015 kl. 06.58
  Sønderjyskes kaptajn og forward Kim Lykkeskov bliver i ishockeyklubben. Han og klubben er blevet enige om forlængelse af hans kontrakt.
  kim Lykkeskov har spillet i Vojens Ishockey Klub og SønderjyskE i hele sin lange karriere, der startede med førsteholdsdebuten tilbage i september 2001. Siden er det blevet til næsten 700 førsteholdskampe og 42 kampe i den rød-hvide landsholdstrøje.
  SønderjyskEs kaptajn, Kim Lykkeskov, betegnes som en vigtig kulturbærer i klubben, og sportschef Søren Stockfisch er derfor også meget tilfreds med at man kan beholde den populære forward:
  - Kim Lykkeskov har været med om bord i den rivende udvikling, klubben har gennemgået i de senere år. Han har både som spiller og menneske sat sine klare aftryk hos os. Han leder med sit gode eksempel og dybt professionelle tilgang til sporten og holdet.
  Kim Lykkeskov glæder sig over, at det nu bliver til yderligere to sæsoner i den lyseblå trøje:
  - Jeg er stolt af, at klubben ønskede at fortsætte samarbejdet med mig, og jeg glæder mig til at yde mit bidrag til holdets fortsatte udvikling i de kommende sæsoner.
  